text: [{"text_idx": "#000004", "text": "Balaan kun kaleessa waaree booda aanaa Dambacaa Zuuriyaa naannawa magaalaa Caraqaatti kan muudate yoo tahu, konkolaataan fe\u2019umsaa ISUZU ta\u2019e tokko, minibaasota ummata fe\u2019anii turan lamaa fi baajaajii tokko waliin walitti bu\u2019usaatiin ta\u2019uu, ogeessi miidiyaa Komishiinii poolisii naannichaa Komandar Masarat La\u2019aqe BBCtti hime."}, {"text_idx": "#000005", "text": "Haaluma kanaan dubartoota jahaa dabalatee lubbuun nama 23 akka dabree fi namoonni balaa kanaan du\u2019an hedduun warra minibaasota lamaan fi baajaajii keessa turan tahuu ibsame."}, {"text_idx": "#000006", "text": "Itti gaafatamaan waajjira dhimmoota komunikeshinii aanichaa Obbo Lingar Yittaay balaa kana ilaalchisee akka ibsetti ammoo, bakki balaan kun itti muudate baay\u2019ee irraan gadeefi maramaa yoo tahu, ISUZU\u2019n Boqqoolloo fe\u2019atee Finoota Salaam irraa gara magaalaa Dambacaa saffisaan imalaa ture, minibaasota lamaanii fi baajaajii ummata fe\u2019atanii Dambaacaa irraa gara Finoota Salaamitti wal duraa duubaan imalaa turan irra kan bahe tahuu ibse."}, {"text_idx": "#000007", "text": "Obbo Lingar itti dabaluudhaanis, Konkolaattonni kunniin fuulduraan walitti bu\u2019uu isaaniitiin addaan baasuun yeroo dheeraa kan fudhate tahuu ibsuun, namoota du\u2019an 23 jidduu 21 gargaarsa tokkollee osoo hin argatin battalumatti lubbuun isaanii kan dabre tahuu beeksise."}]